CELEX: 32012R0472
Language: mt
Date: 2012-06-04 00:00:00
Title: Regolament tal-Kummissjoni (UE) Nru 472/2012 tal- 4 ta’ Ġunju 2012 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-esteri tal-Gliċerol ta’ raża tal-injam (E 445) għall-istampar fuq prodotti tal-ħelu b’kisja iebsa  Test b’relevanza għaż-ŻEE

5.6.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 144/22
            
         REGOLAMENT TAL-KUMMISSJONI (UE) Nru 472/2012
   tal-4 ta’ Ġunju 2012
   li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill dwar l-esteri tal-Gliċerol ta’ raża tal-injam (E 445) għall-istampar fuq prodotti tal-ħelu b’kisja iebsa
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10(3) u l-Artikolu 30(5) tiegħu,
   Billi:
   
               (1)
            
            
               L-Anness II għar-Regolament (KE) Nru 1333/2008 jistipula lista tal-Unjoni ta’ addittivi tal-ikel approvati għall-użu fl-ikel u l-kundizzjonijiet tal-użu tagħhom.
            
         
               (2)
            
            
               Il-lista tista’ tiġi emendata skont il-proċedura msemmija fir-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (2).
            
         
               (3)
            
            
               F’konformità mal-Artikolu 3(1) tar-Regolament (KE) Nru 1331/2008, il-lista tal-Unjoni ta’ addittivi tal-ikel tista’ tkun aġġornata fuq l-inizjattiva tal-Kummissjoni jew wara li titressaq applikazzjoni.
            
         
               (4)
            
            
               Applikazzjoni għall-awtorizzazzjoni tal-użu tal-esteri tal-Gliċerol ta’ raża tal-injam (E 445) bħala emulsifikant għall-istampar fuq prodotti tal-ħelu b’kisja iebsa tressqet u hija disponibbli għall-Istati Membri.
            
         
               (5)
            
            
               Bħalissal-preparazzjonijiet tal-kulur tal-ikel disponibbli li jintużaw għall-istampar fuq prodotti tal-ħelu b’kisja iebsa ma jippermettux kwalità biżżejjed għall-istampar ta’ kliem, logos u stampi. Ir-riċerka u l-iżvilupp identifikaw li l-użu tal-esteri tal-Gliċerol ta’ raża tal-injam (E 445) bħala emulsifikant fil-preparazzjonijiet tal-kulur tal-ikel ibbażati fuq l-ilma itejjeb it-taħlit u l-integrità tal-ingredjenti li jwasslu għal preparazzjoni iżjed omogenika li tagħti karatteristiċi tajbin ta’ twaħħil u kisi. Dan jiffaċilita l-istampar ta’ kliem bi kwalità għolja u ta’ stampi b’reżoluzzjoni għolja fuq prodotti tal-ħelu promozzjonali u/jew personalizzati b’kisja iebsa bil-ħsieb li jintużaw f’okkażjonijiet ta’ ċelebrazzjoni.
            
         
               (6)
            
            
               Ir-Rapport mingħand il-Kummissjoni dwar il-Konsum fid-Dieta ta’ Addittivi fl-Ikel fi ħdan l-Unjoni Ewropea (3) kkonkluda li l-esteri tal-gliċerol ta’ raża tal-injam (E 445) ma għandhomx bżonn jiġu eżaminati iżjed, peress li l-konsum teoretiku msejjes fuq preżunzjonijiet konservattivi dwar il-konsum tal-ikel u l-użu tal-addittivi (Tier 1) ma qabiżx id-doża aċċettabbli kuljum. L-ammont ta’ doża aċċettabbli kuljum kien stabbilit nhar id-19 ta’ Ġunju 1992 mill-Kumitat Xjentifiku għall-Ikel (4). Il-konsum addizzjonali msejjes fuq l-użu l-ġdid għall-istampar fuq prodotti tal-ħelu b’kisja iebsa ma jikkontribwixxix b’mod sinifikanti għall-konsum ġenerali. Għaldaqstant huwa xieraq li jitħalla l-użu tal-esteri tal-gliċerol ta’ raża tal-injam (E 445) bħala emulsifikant għall-istampar fuq prodotti tal-ħelu b’kisja iebsa.
            
         
               (7)
            
            
               F’konformità mal-Artikolu 3(2) tar-Regolament (KE) Nru 1331/2008, il-Kummissjoni trid titlob l-opinjoni tal-Awtorità Ewropea dwar is-Sigurtà fl-Ikel sabiex taġġorna l-lista tal-Unjoni ta’ addittivi tal-ikel msemmija fl-Anness II tar-Regolament (KE) Nru 1333/2008, għajr meta l-aġġornament inkwistjoni ma għandhiex effett fuq is-saħħa tal-bniedem. Peress li l-awtorizzazzjoni tal-użu tal-esteri tal-Gliċerol ta’ raża tal-injam (E 445) bħala emulsifikant għall-istampar fuq prodotti tal-ħelu b’kisja iebsa tikkostitwixxi aġġornament ta’ dik il-lista li ma għandhiex effett fuq is-saħħa tal-bniedem, mhuwiex meħtieġ li tintalab l-opinjoni tal-Awtorità Ewropea dwar is-Sigurtà fl-Ikel.
            
         
               (8)
            
            
               F’konformità mad-dispożizzjonijiet tranżitorji tar-Regolament tal-Kummissjoni (UE) Nru 1129/2011 tal-11 ta’ Novembru 2011 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill billi tiġi stabbilixxa lista ta’ addittivi tal-ikel (5), l-Anness II li jistabbilixxi l-lista tal-Unjoni ta’ addittivi tal-ikel approvata għall-użu fl-ikel u l-kundizzjonijiet tal-użu japplika mill-1 ta’ Ġunju 2013. Sabiex jitħalla l-użu tal-esteri tal-Gliċerol ta’ raża tal-injam (E 445) għall-istampar fuq prodotti tal-ħelu b’kisja iebsa qabel dik id-data, huwa jeħtieġ li tiġi speċifika data iżjed bikrija ta’ applikazzjoni fir-rigward ta’ dan l-użu ta’ dak l-addittiv tal-ikel.
            
         
               (9)
            
            
               Għaldaqstant, l-Anness II tar-Regolament (KE) Nru 1333/2008 għandu jiġi emendat skont dan.
            
         
               (10)
            
            
               Il-miżuri stipulati f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
            
         ADOTTAT DAN IR-REGOLAMENT:
   Artikolu 1
   L-Anness II tar-Regolament (KE) Nru 1333/2008 huwa emendat skont l-Anness ta’ dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-4 ta’ Ġunju 2012.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 354, 31.12.2008, p. 16.
   
      (2)  ĠU L 354, 31.12.2008, p. 1.
   
      (3)  COM(2001)542 finali.
   
      (4)  http://ec.europa.eu/food/fs/sc/scf/reports/scf_reports_32.pdf
   
      (5)  ĠU L 295, 12.11.2011, p. 1.
   
      ANNESS
      Fil-Parti E tal-Anness II tar-Regolament (KE) Nru 1333/2008 tiddaħħal din l-entrata li ġejja fil-kategorija tal-ikel 05.2 “ħlewwiet oħra inkluż ħelu żgħir li jiffriska n-nifs” wara l-entrata għall-E 442:
      
         
                      
                  
                  
                     “E 445
                  
                  
                     esteri tal-Gliċerol ta’ raża tal-injam
                  
                  
                     320 
                  
                  
                      
                  
                  
                     għall-istampar biss fuq prodotti tal-ħelu promozzjonali u/jew personalizzati b’kisja iebsa
                  
                  
                     Perjodu ta’ applikazzjoni:
                     Mill-25 ta' Ġunju 2012”